O Z N Á M E N I E

Ministerstva školstva, vedy, výskumu a športu Slovenskej republiky

o vydaní smernice č. 41/2015 Ministerstva školstva, vedy výskumu a športu  Slovenskej republiky, ktorou sa mení smernica  č. 34/2014, ktorou sa určuje postup okresného úradu v sídle kraja pri potvrdzovaní obce ako školského úradu a pri posudzovaní odborného zabezpečenia činnosti obce a samosprávneho kraja ako školských úradov.

	Ministerstvo školstva, vedy, výskumu a športu Slovenskej republiky vydalo smernicu 41/2015, ktorou sa mení smernica  č.34/2014, ktorou sa určuje postup okresného úradu v sídle kraja pri potvrdzovaní obce ako školského úradu a pri posudzovaní odborného zabezpečenia činnosti obce a samosprávneho kraja ako školských úradov.
Dôvodom zmeny citovanej smernice sú zmeny v základnej stupnici platových taríf zamestnancov pri výkone práce vo verejnom záujme, ktorá tvorí prílohu č. 1 nariadenia vlády Slovenskej republiky č. 393/2014 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme. Cieľom navrhovanej zmeny je zadefinovať podmienky, z ktorých sa odvodzuje výška finančných prostriedkov na úhradu platov. Vzhľadom na uvedenú skutočnosť  sa navrhujú zodpovedajúce zmeny v  čl. 6 smernice.
Do textu smernice možno nahliadnuť na osobnom úrade Ministerstva školstva, vedy, výskumu a športu Slovenskej republiky. Smernica bude zverejnená na webovom sídle Ministerstva školstva, vedy, výskumu a športu Slovenskej republiky na adrese: 
http://www.minedu.sk/vnutorne-rezortne-predpisy-vydane-v-roku-2015/
Smernica nadobúda účinnosť dňom vyhlásenia oznámenia o jej vydaní vo Vestníku vlády Slovenskej republiky.

      
Juraj Draxler
minister školstva, vedy,
výskumu a športu
Slovenskej republiky